Tiger: Oorsaak bekend, bly geheim | Netwerk24
Tiger: Oorsaak bekend, bly geheim
01 April 2021 09:36
Die besonderhede van die oorsaak van Tiger Woods se motorongeluk sal eers bekendgemaak word as die polisie die Amerikaanse gholfster se toestemming ontvang.
Werkers verwyder die wrak van Tiger Woods se motor in Rancho Palos Verdes, Kalifornië. Foto: Getty Images
Alex Villanueva van die Los Angeles-polisie het Woensdag gesê hul ondersoek is afgehandel, maar die besonderhede is nie met die publiek gedeel nie.
"Ons het Tiger Woods en sy personeel gekontak," sê Villanueva. "Daar is 'n paar kwessies wat privaatheid betref voordat ons die inligting oor die ondersoek kan bekendmaak, so ons moet eers hul toestemming kry.
"Jy kry ongelukke en jy kry dade met opset. Dit was 'n ongeluk hierdie, goed?"
Woods (45) het in die ongeluk in Februarie verskeie beserings aan sy regteronderbeen opgedoen en 'n pen is onder meer in sy tibia aangebring.
Hy is bewusteloos in die wrak gevind en het destyds aan die polisie gesê hy kan nie onthou dat hy daardie oggend sy motor bestuur het nie.
Woods is in twee hospitale behandel voordat hy verlede maand ontslaan is om verder by die huis te herstel.
Sy Genesis-sportnutsvoertuig het 'n "swart boks" bevat wat volledige data van al sy ritte versamel.
"Ons het al die inhoud van die swart boks," sê Villanueva.
"Die ondersoek is afgehandel, onderteken en afgelewer. Ons kan dit egter nie bekendmaak sonder die toestemming van die mense wat in die ongeluk betrokke was nie." – Reuters